Colin Campbell (sotilas)

Colin Campbell, paroni Clyde (20. lokakuuta 1792 Glasgow – 14. elokuuta 1863 Chatham, Kent)Colin Campbell, Baron Clyde  Encyclopædia Britannica Online Academic Edition. Viitattu 15.1.2014. oli brittiläinen sotapäällikkö.

Hänen isänsä oli Macliver-niminen skottilainen puuseppä. Hän pääsi vuonna 1807 ylipäällikön, Yorkin ja Albanyn herttua Fredrikin avulla armeijaan, ja hänen sukunimekseen kirjattiin hänen äitinsä tyttönimi Campbell. Hänestä tuli jo 15-vuotiaana vänrikki, mutta alhaisen taustansa vuoksi hän yleni aluksi melko hitaasti. Campbell osallistui vuoden 1812 sotaan Yhdysvaltoja vastaan, Espanjan sotaretkeen, Guyanassa vuonna 1823 puhjenneen Demerara-kapinan kukistamiseen sekä ensimmäiseen oopiumisotaan Kiinassa vuonna 1842. Vuoteen 1843 mennessä hän yleni everstiksi. Vuosina 1846–1853 Campbell palveli Intiassa ja palkintona kunnotautumisestaan toisessa sikhisodassa (1848–1849) hänet lyötiin 1849 ritariksi. Hän jätti palveluksen vuonna 1853, mutta hänet kutsuttiin takaisin jo seuraavana vuonna Krimin sodan puhjettua ja nimitettiin kenraalimajuriksi ylennettynä ylämaalaisen prikaatin komentajaksi. Hän ja hänen prikaatinsa olivat keskeisessä roolissa varsinkin Alman, Balaklavan ja Inkermanin taisteluissa.Nordisk familjebok (1905), s. 1054  Runeberg.org. Viitattu 15.1.2014. Balaklavassa 25. lokakuuta 1854 Campbellin komentamat ylämaalaiset torjuivat venäläisen ratsuväen hyökkäyksen muodostamalla kuuluisan ”ohuen punaisen viivan”.

Campbell ylennettiin 1856 kenraaliluutnantiksi. Sepoykapinan puhjettua Intiassa hänet nimitettiin Intiaan sijoitettujen joukkojen ylipäälliköksi 12. heinäkuuta 1857 ja hän saapui Kalkuttaan kuukautta myöhemmin. Kapinan kukistamisessa hän eteni varsin varovaisesti ja sai tämän vuoksi osakseen arvostelua, mutta hän onnistui toisaalta pitämään omien joukkojensa miestappiot pieninä. Campbellin joukot vapauttivat Lucknow’n piirityksestä 16.–17. marraskuuta 1857, minkä jälkeen hän määräsi kaupungin evakuoitavaksi. Lopullisesti hän valtasi sen maaliskuussa 1858. Rauhoitettuaan lopulta Intian Campbell sai monia kunnianosoituksia. Hänet korotettiin 1858 pääriksi nimellä paroni Clyde ja 1862 hänet ylennettiin sotamarsalkaksi. Kuoltuaan seuraavana vuonna hänet haudattiin Westminster Abbeyyn.

Lähteet

Luokka:Brittiläiset marsalkat
Luokka:Brittiläiset paronit
Luokka:Vuonna 1792 syntyneet
Luokka:Vuonna 1863 kuolleet